SPRÁVA KOMISIE RADE o vykonávaní opatrení zo strany Švédskeho kráľovstva potrebných na to, aby sa žuvací tabak neuvádzal na trh v iných členských štátoch /* KOM/2010/0399 v konečnom znení */





[pic] | EURÓPSKA KOMISIA | Brusel, 29.7.2010 KOM(2010)399 v konečnom znení SPRÁVA KOMISIE RADE o vykonávaní opatrení zo strany Švédskeho kráľovstva potrebných na to, aby sa žuvací tabak neuvádzal na trh v iných členských štátoch S PRÁVA KOMISIE RADE o vykonávaní opatrení zo strany Švédskeho kráľovstva potrebných na to, aby sa žuvací tabak neuvádzal na trh v iných členských štátoch ÚVOD V článku 8 smernice o tabakových výrobkoch (2001/37/ES) sa zakazuje uvádzanie žuvacieho tabaku na trh. Zákaz sa pôvodne stanovil v prvej smernici o tabakových výrobkoch (smernica 89/622/EHS, zmenená a doplnená smernicou 92/41/EHS). Vo svojej zmluve o pristúpení dostalo Švédsko výnimku: „Zákaz uvedený v článku 8a smernice 89/622/EHS, zmenenej a doplnenej smernicou 92/41/EHS, ktorý sa týka uvádzania na trh výrobku vymedzeného v smernici 89/622/EHS článku 2 ods. 4, zmenenej a doplnenej smernicou 92/41/EHS, sa neuplatňuje vo Švédsku ani v Nórsku, s výnimkou zákazu uvádzať tento výrobok na trh vo forme pripomínajúcej potravinový výrobok.“[1] Výnimka bola udelená pod podmienkou, že Švédsko prijme všetky potrebné opatrenia, aby zabezpečilo, že výrobok uvedený v odseku a) sa neuvedie na trh v členských štátoch, na ktoré sa v plnej miere uplatňujú smernice 89/622/EHS a 92/41/EHS[2]. Zmluvou o pristúpení sa Komisii taktiež ukladá povinnosť monitorovať vykonávanie týchto opatrení v praxi a podať o ňom správu Rade[3]. Komisia dňa 10. novembra 2009 zaslala prostredníctvom regulačného výboru v rámci smernice o tabakových výrobkoch všetkým členským štátom túto žiadosť o informácie: - do akej miery sa žuvací tabak („snus“) konzumuje alebo do akej miery sa s ním obchoduje (prevalencia jeho používania u dospelých/mladistvých, predaj prostredníctvom internetu, dovoz pasažiermi, pašovanie)? - aké opatrenia prijal Váš členský štát (okrem zákazu obchodovania s výrobkom), aby zamedzil vstupu žuvacieho tabaku na Váš trh? Pokiaľ ide o Švédsko, cieľom tejto otázky je zistiť, aké opatrenia prijalo Švédsko s cieľom zabezpečiť, aby sa žuvací tabak vyrobený v Švédsku neuvádzal na trh v iných členských štátoch. Na túto žiadosť odpovedalo spolu 23 členských štátov. OBCHODOVANIE SO ŽUVACÍM TABAKOM Švédsko Švédsko v odpovedi na vyšetrovanie Komisie zamerané na obchodovanie so žuvacím tabakom zdôraznilo, že akýkoľvek predaj do iného členského štátu vrátane predaja prostredníctvom internetu je podľa švédskeho práva protizákonný. Príslušné právne ustanovenie sa nachádza v oddiele 14 vnútroštátneho zákona o tabakových výrobkoch (1993:581). Tento zákaz sa však nevzťahuje na predaj tabakových výrobkov ani na obchodné správy o tabakových výrobkoch v miestach predaja. Napriek tomu tieto obchodné správy o tabaku v miestach predaja nesmú byť rušivé, proaktívne ani nabádať na užívanie tabaku. Švédska agentúra pre ochranu spotrebiteľa navyše vydala všeobecné usmernenia o predaji tabakových výrobkov spotrebiteľom (KOVFS 2009:7). Tieto všeobecné usmernenia sa vzťahujú na ustanovenia o obchodovaní obsiahnuté v zákone o tabakových výrobkoch a na zákon o obchodných praktikách, pričom ich cieľom je zlepšiť dodržiavanie právnych predpisov o predaji tabaku spotrebiteľom. Iné členské štáty Členské štáty uviedli, že sa žuvací tabak na trh v ich právomoci neumiestňuje. Žuvací tabak však môžu do krajiny priniesť pasažieri. Údaje o množstve žuvacieho tabaku dovezeného pasažiermi sprostredkovalo iba Fínsko. Fínsko uviedlo, že počet pasažierov cestujúcich medzi Fínskom a Švédskom, ktorí doviezli žuvací tabak, sa v období od roku 2005 do 2007 zdvojnásobil. Pašovanie sa vo všeobecnosti nepovažovalo za problém. Veľa členských štátov však uviedlo, že so žuvacím tabakom sa obchoduje prostredníctvom internetu. Zabezpečenie kontroly je ťažké. Rozšírenie žuvacieho tabaku v členských štátoch je buď zanedbateľné alebo o ňom neexistujú údaje. Vo Fínsku však žuvací tabak užíva približne 5 % dospelých mužov a 2 % žien. Okolo 40 % 18-ročných Fínov žuvací tabak ochutnalo a 10 % z nich ho pravidelne užíva. Fínsko pripisuje štatistický nárast týchto údajov za posledné roky predaju žuvacieho tabaku pasažierom cestujúcim medzi Fínskom a Švédskom. Táto spotreba je výsledkom súkromného dovozu zo zahraničia (hlavne zo Švédska), predaja prostredníctvom internetu (hlavne zo Švédska) alebo predaja pašovaného žuvacieho tabaku na čiernom trhu. Zo trestných konaní vyplýva, že protiprávny dovoz a predaj je bežný a organizovaný na celoštátnej úrovni. Fínske colné orgány pravidelne vedú rozsiahle vyšetrovania trestných činov v spolupráci so svojimi švédskymi partnermi. Vzhľadom na to, že komerčný dovoz a predaj žuvacieho tabaku je vo Fínsku zakázaný, neexistujú žiadne oficiálne údaje o jeho spotrebe. Podľa štatistík však legálny súkromný dovoz žuvacieho tabaku zo Švédska od roku 2005 neustále rastie[4]. Vo Švédsku užíva žuvací tabak každý deň 19 % mužov a 4 % žien . Slovinsko uviedlo, že v roku 2006 dostala jedna osoba pokutu za obchodovanie so žuvacím tabakom. Slovinsko a Dánsko informovali o existencii ostatných bezdymových výrobkov iných ako žuvací tabak na svojich trhoch. PREVENTÍVNE OPATRENIA Švédsko Vzhľadom na svoj záväzok v Zmluve o pristúpení Švédsko vydalo vyhlášku, ktorou zakazuje vývoz žuvacieho tabaku (1994:1266). Vyhláška nadobudla platnosť 1. januára 1995. V oddiele 1 prvom odseku uvedeného nariadenia sa stanovuje, že žuvací tabak sa nesmie vyvážať do inej krajiny v Európskej únii. Podľa oddielu 1 druhého odseku sa zákon nevzťahuje na tovar prepravovaný cestujúcimi a tovar určený na uspokojenie osobných potrieb alebo na tovar prepravovaný ako dar na uspokojenie osobných potrieb. Preto je kúpa žuvacieho tabaku na osobné potreby alebo na darovanie pri cestovaní zo Švédska oslobodená od tohto zákazu. Vývoz žuvacieho tabaku do iných členských štátov je podľa švédskeho práva trestný čin. Sankcie za trestné činy porušujúce uvedenú vyhlášku sú stanovené v zákone o trestoch za pašovanie (2000:1225). V oddiele 3 sa uvádza, že osoba, ktorá úmyselne vyvezie tovar z krajiny v rozpore s osobitne predpísaným zákazom (t. j. vyhláškou, ktorou sa zakazuje vývoz žuvacieho tabaku), bude obvinená z pašovania. V súčasnosti je trestom za pašovanie napr. žuvacieho tabaku pokuta alebo odňatie slobody v trvaní do dvoch rokov (oddiel 3). Ak súd považuje trestný čin za závažný, trestom je odňatie slobody v trvaní najmenej 6 mesiacov a najviac 6 rokov (oddiel 5). Menej závažné trestné činy možno potrestať pokutou (oddiel 4). V prípadoch, keď trestný čin nemožno považovať za úmyselný, delikventa možno potrestať pokutou alebo odňatím slobody v trvaní najviac dva roky za protiprávny vývoz (oddiel 7). Majetok, ktorý sa stal podľa zákona o trestoch za pašovanie predmetom trestného činu, alebo hodnota takéhoto majetku, môže prepadnúť, ak to nie je zjavne neprimerané (oddiel 16). Podľa švédskych stanov je preto akýkoľvek vývoz žuvacieho tabaku zo Švédska do iného členského štátu protiprávny a trestný, s výnimkou tovaru na osobné potreby cestujúceho alebo tovaru určeného ako dar na osobné potreby. Týmto sa stáva protiprávnym aj predaj žuvacieho tabaku na diaľku vrátane predaja online, keď je príjemcom iný členský štát. Žuvací tabak možno prepravovať zo Švédska do iného členského štátu, ak si cestujúci, ktorý prekračuje hranice, zoberie žuvací tabak so sebou na svoje osobné potreby alebo ako dar na osobné potreby. Okrem toho možno skonštatovať, že švédske orgány uplatňujú tieto právne predpisy v praxi[5]. Viacero švédskych orgánov vrátane súdov prijíma opatrenia proti osobám predávajúcim žuvací tabak do iného členského štátu. Výsledkom je čoraz väčšie množstvo zhabaného žuvacieho tabaku vo Švédsku, ako vidno ďalej: - 2006 156 kg - 2007 323 kg - 2008 474 kg - 2009 (do októbra) 641 kg Iné členské štáty Prevažná väčšina členských štátov uvádza, že okrem zákazu žuvacieho tabaku neprijali žiadne dodatočné opatrenia. Niektoré členské štáty uviedli, že zakázali predaj tabakových výrobkov cez internet. Fínsko je v tomto ohľade výnimkou. Fínska vláda sa vzhľadom na značný prílev žuvacieho tabaku dovážaného zo Švédska pre súkromných užívateľov a čierny trh rozhodla prijať prísnejšie opatrenie. Fínsko uviedlo, že sa v parlamente prerokúvajú tieto opatrenia: - súkromný dovoz žuvacieho tabaku na vlastné potreby sa obmedzí na 30 krabičiek na jednu cestu, - súkromné objednávanie žuvacieho tabaku na internete sa bude považovať za trestný čin, - súkromný predaj žuvacieho tabaku (napr. priateľovi) sa bude považovať za trestný čin. ZÁVER V záujme vykonávania svojich povinností v rámci Zmluvy o pristúpení začalo Švédsko pokladať komerčný vývoz žuvacieho tabaku za trestný čin a uplatňuje naň prísne tresty. Vývoz žuvacieho tabaku je dovolený iba na osobné potreby cestujúceho alebo ako dar na osobné potreby. Protiprávny je aj predaj žuvacieho tabaku na diaľku vrátane predaja online, keď sa príjemca nachádza v inom členskom štáte. Žiadny iný členský štát sa nezmienil o príznakoch komerčného uvádzania žuvacieho tabaku na svojom trhu. Dovoz pasažiermi je však bežný a žuvací tabak je ešte stále dostupný na internete v celej EÚ. Neexistujú žiadne údaje o tom, v akom rozsahu pôsobia internetoví predajcovia zo Švédskeho územia. Fínsko plánuje prijať dodatočné preventívne opatrenia, akými sú obmedzenia dovozu žuvacieho tabaku pasažiermi. Ostatné členské štáty neuviedli okrem zákazu obchodovania žiadne dodatočné opatrenia. [1] Akt Rady týkajúci sa podmienok pristúpenia Nórskeho kráľovstva, Rakúskej republiky, Fínskej republiky a Švédskeho kráľovstva, ako aj úprav zmlúv, na ktorých sa zakladá Európska únia, PRÍLOHA XV – zoznam stanovený v článku 151 Aktu o pristúpení – X. RÔZNE, bod a). [2] Tamtiež, písm. b). [3] Tamtiež, písm. c) a d). [4] Správa o žuvacom tabaku uverejnená Centrom sociálnej a zdravotnej starostlivosti pre dohľad nad výrobkami (odkaz: Nuuskaraportti, Sosiaali- ja terveydenhuollon tuotevalvontakeskus, 2008). [5] Vyhláška zakazujúca vývoz žuvacieho tabaku (1994:1266) a zákon o trestoch za pašovanie (2000:1225).